РЕПУБЛИКА СРБИЈА

НАРОДНА СКУПШТИНА

Одбор за образовање, науку,

tехнолошки развој и информатичко друштво

14 Број: 06-2/205-19

10. септембар 2019. године

Б е о г р а д

ЗАПИСНИК

36. СЕДНИЦЕ ОДБОРА ЗА ОБРАЗОВАЊЕ, НАУКУ,

ТЕХНОЛОШКИ РАЗВОЈ И ИНФОРМАТИЧКО ДРУШТВО,

ОДРЖАНЕ 9. СЕПТЕМБРА 2019. ГОДИНЕ

Седница је почела у 9,00 часова.

Седници је председавао Муамер Зукорлић, председник Одбора.

Седници су присуствовали чланови Одбора: проф. др Љубиша Стојмировић, проф. др Марко Атлагић, Наташа Ст. Јовановић, проф. др Жарко Обрадовић, Милетић Михајловић, Олена Папуга и доц. др Михаило Јокић.

Седници Одбора су присуствовали заменици одсутних чланова Одбора: Андријана Аврамов (др Владимир Орлић), Арпад Фремонд (Фатмир Хасани) и др Предраг Јеленковић (Милена Бићанин).

Седници нису присуствовали чланови Одбора: проф. др Милан Кнежевић, Ђорђе Косанић, др Жарко Кораћ, Дубравко Бојић, мр Александра Јерков, Љупка Михајловска, као ни њихови заменици.

 Седници су присуствовали из Министарства просвете, науке и технолошког развоја: министар Младен Шарчевић, помоћница министра за дуално образовање Габријела Грујић, саветник Владимир Бојковић, помоћник министра за високо образовање доц. др Бојан Тубић, самостални саветник Катарина Ранђић, виши саветник Драгана Стојиљковић, виши саветник у Одсеку за правне послове Љиљана Ненадовић, директор Завода за интелектуалну својину Владимир Марић, помоћник директора Завода за интелектуалну својину Бранка Тотић, помоћник директора Завода Александра Михајловић.

 На предлог председника Одбора, једногласно, усвојен је следећи:

Дневни ред:

1. Разматрање Предлога закона о дуалном моделу студија у високом образовању, који је поднела Влада (број 612-1870/19 од 13. јуна 2019. године), у начелу;
2. Разматрање Предлога закона о регулисаним професијама и признавању професионалних квалификација, који је поднела Влада (број 011-1925/19 од 24. јуна 2019. године), у начелу;
3. Разматрање Предлога закона о изменама и допунама Закона о патентима, који је поднела Влада (број 011-1929/19 од 24. јуна 2019. године), у начелу;
4. Разматрање Предлога закона о изменама и допунама Закона о ауторским и сродним правима, који је поднела Влада (број 011-225/19 од 8. фебруара 2019. године), у начелу;
5. Разматрање Предлога закона о изменама и допунама Закона о заштити топографија полупроводничких производа, који је поднела Влада (број 011-1645/19 од 13. маја 2019. године), у начелу.

 Пре преласка на разматрање утврђеног дневног реда, усвојен je, без примедаба, Записник 35. седнице Одбора, која је одржана 28. јуна 2019. године.

 Одбор је, на предлог председника Одбора, одлучио, већином гласова (за 10, није гласало 1 од укупно 11 присутних), да се на овој седници води заједнички начелни претрес о предложеним тачкама дневног реда.

 **Прва, друга, трећа, четврта и пета тачка дневног реда-**

 Сагласно члану 79. Пословника Народне скупштине, председник Одбора Муамер Зукорлић дао је реч министру просвете, науке и технолошког развоја.

Министар Младен Шарчевић je поводом Предлога закона о дуалном моделу студија у високом образовању подсетио да се овај модел образовања већ две године примењује на део средњег стручног образовања и васпитања за образовне профиле у трајању од три, односно четири године и специјалистичког образовања, те да је поред свих критика и народних посланика и дела јавности, примена Закона о дуалном образовању доживела позитивни препород, на што указује све већи број ученика који су заинтересовани за овакав вид школовања. Наиме, прве године примене овог закона било је једва 400 ученика, док је према последњој евиденцији тај број нарастао на преко седам хиљада ученика. Нагласио је да ниједан инцидент приликом оваквих пракси није забележен, те додао да су за то заслужни и школски инструктори, који се старају о педагошком понашању ђака и брину о свим околностима у којима се одвија практична настава.

Истакао је да се циљ увођења дуалног модела студија у високом образовању огледа у премошћавању јаза између теоријских и практично стечених знања, те брзог прилагођања променама у глобализованој економији. Министарство је пратећи искуства других земаља и радећи пројекте под окриљем Европске комисије, заједно са представницима универзитета, привредне коморе и многих других асоцијација, студиозно приступило овом пројекту. Овај закон треба да допринесе заустављању одлива младих кадрова, јер ће студенти већ од прве године бити укључени у процес рада, који ће бити вреднован кроз плаћање накнаде, школарина, стипендија или на неки други начин, чиме ће се побољшати студентски стандард. Поменуо је да одређене компаније већ траже контакте са деканима одређених факултета, као што су факултети машинске струке, који су по својој суштини дуални, како би укључили студенте у рад и стекли могућност да боље процене ученике и њихове способности.

За Предлог закона о регулисаним професијама и признавању професионалних квалификација, нагласио је да има одложено дејство и да ће се примењивати од момента приступања наше земље Европској унији, за шта је неопходно стварање административних претпоставки за његову примену. Овим законом штите се одређене професије до момента уласка наше земље у Европску унију и подразумева минималне услове оспособљавања оних професија код којих је предвиђено аутоматско признавање и то: доктора медицине, доктора медицине специјалисте, доктора денталне медицине, доктора денталне медицине специјалисте, медицинских сестара опште неге, бабица, магистра фармације, доктора ветеринарске медицине и архитекте. За обезбеђивање административне подршке за имплементацију прописа Европске уније у делу који овај Предлог закона третира, за почетак је надлежно Министарство просвете, науке и технолошког развоја. Додао је да очекује погрешно тумачење овог закона у јавности и критику да се овим подстиче одлив кадрова, што није тачно, a затим истакао да је признавање диплома европска категорија, те да се овим законом обезбеђује и долазак људи из иностранства на рад у Србију.

 У вези са трећом, четвром и петом тачком дневног реда, навео је да су предложене измене и допуне сета закона из интелектуалне својине, такође обавеза Републике Србије, и то према Поглављу 3 - Право пословног настањивања и слобода пружања услуга и Поглављу 4 - Слободно кретање капитала. Предлогом закона о изменама и допунама Закона о патентима на ефикаснији начин се уређују односи послодавца и запосленог у случајевима када проналазак настане у радном односу, док се изменама и допунама Закона о ауторском и сродним правима успоставља ефикаснији национални систем правне заштите ауторског и сродних права. Додао је да ће први пут глумачка прифесија моћи да наплаћује своја реемитовања. Такође, изменама и допунама Закона о заштити топографија полупроводничких производа регулише се заштита и усклађивање топографија полупроводничких производа са међународним прописима у овој области.

У дискусији поводом предложених закона учествовали су: проф. др Љубиша Стојмировић, Предраг Јеленковић, проф. др Марко Атлагић, доц. др Михаило Јокић и Наташа Ст. Јовановић,

 Председник Одбора Муамер Зукорлићје закључио претресу начелу о овим предлозима закона, а затим се Одбор изјаснио:

Одбор је, у складу са чл. 155. став 2. Пословника Народне скупштине, већином гласова (за 10, није гласало 1 од укупно 11 присутних), одлучио да предложи Народној скупштини да прихвати Предлог закона о дуалном моделу студија у високом образовању у начелу.

Одбор је, у складу са чл. 155. став 2. Пословника Народне скупштине, једногласно, одлучио да предложи Народној скупштини да прихвати Предлог закона о регулисаним професијама и признавању професионалних квалификација у начелу.

Одбор је, у складу са чл. 155. став 2. Пословника Народне скупштине, већином гласова (за 10, није гласало 1 од укупно 11 присутних), одлучио да предложи Народној скупштини да прихвати Предлог закона о изменама и допунама Закона о патентима у начелу.

Одбор је, у складу са чл. 155. став 2. Пословника Народне скупштине, већином гласова (за 10, није гласало 1 од укупно 11 присутних), одлучио да предложи Народној скупштини да прихвати Предлог закона о изменама и допунама Закона о ауторским и сродним правима у начелу.

Одбор је, у складу са чл. 155. став 2. Пословника Народне скупштине, већином гласова (за 10, није гласало 1 од укупно 11 присутних), одлучио да предложи Народној скупштини да прихвати Предлог закона о изменама и допунама Закона о заштити топографија полупроводничких производа у начелу.

За известиоца Одбора на седници Народне скупштине одређен је Муамер Зукорлић, председник Одбора.

 Седница је завршена у 10,00 часова.

 СЕКРЕТАР ПРЕДСЕДНИК

 Драгомир Петковић Муамер Зукорлић